Fiorenzo Toso

Fiorenzo Toso (Rensen, 20 de frevâ do 1962 - Rensen, 24 de settembre do 2022) o l'é stæto un linguista e academico de linguistica, studioso avvoxou do zeneise, do tabarchin e di contatti linguistichi into Mediterraneo.

 Vitta 
Stæto passou dottô in Lengue e lettiatue estranxee à Zena do 1988, o l'à ottegnuo l'abilitaçion à professô universcitäio in filologia italiaña à l'Universcitæ da Saarland do 2000, e o dottorato in filologia romansa e linguistica generale à l'Universcitæ di Studdi de Perugia do 2001. Da-o 2007 a-o 2022 o l'à insegnou à l'Universcitæ di Studdi de Sasciai, primma comme professô assoçiou, dapeu comme ordinäio.

Speçialista inte aree linguistiche ligure, o l'à conlaborou pe sto settô a-o progetto do Lessico etimologico italiano diretto à Saarbrücken da-o Max Pfister e o Wolfgag Schweickard. In scî argomenti ligæ a-o zeneise e a-i parlæ liguri o l'à avuo ben ben de pubricaçioin, tanto de dialettologia comme de stöia linguistica, lettiatua e ediçioin de testi, in sce de reviste scientifiche italiañe e internaçionale. O l'é stæto ascì autô de ciù de unna monografia.

I seu interesci aivan da fâ ascì co-i fenòmeni de contatto linguistico, con particolâ referensa a-e isoe linguistiche do baçî do Mediterraneo, a-i dialetti liguri coloniali e à quello tabarchin. O l'à fæto de reçerche etimologiche ascì in sciô lescico italian e in scî temi e problemi ligæ a-e minoranse linguistiche in Italia e in Euröpa.

Pe-e seu reçerche in sciô parlâ tabarchin o l'à ottegnuo a çittadinansa onoräia di Commun de Cädessedda e Carlofòrte.

O l'à scrito i testi pe i documentäi Un'atra Zenoa ghe fan. Un viaggio nelle comunità liguri d'oltremare (2004) e Xeneizes. La presenza linguistica ligure in America Latina (2005). Do 2004 o l'à cuou a mostra fotografica Un'atra Zenoa ghe fan, dedicâ a-e communitæ linguistiche ligure do Mediterraneo. O l'é stæto cuatô, insemme a-a Giustina Olgiati, da mostra bibliografica e documentäia Il genovese. Storia di una lingua, tegnua à partî da-o settembre do 2017 inte l'Archivio de Stato de Zena. Co-o Giorgio Marrapodi o l'é stæto direttô scientifico do festival annuale Kalenda Maia a-o Finâ, dedicou a-e lengue romanse inte seu relaçioin co-o zeneise e i parlæ liguri. O l'à pubricou trei libbri de poexia, in zeneise.

O l'é passou avanti à l'etæ de 60 anni a-i 24 de settembre do 2022, corpio inte pöchi meixi da un tumô a-o çervello. A-i 23 d'arvî do 2023 o Commun de Zena, in reconoscimento de seu contribuçioin pe-a conoscensa da çittæ e da seu lengua, o gh'à assegnou a medaggia da Çittæ de Zena.

 Euvie 
A lista chì apreuvo a contëgne i volummi scriti ò cuæ da-o Fiorenso Toso e i seu articoli contegnui inte de reviste ò inti di libbri d'atri autoî; pe de ciù, o l'à pubricou ben ben d'interventi inte di travaggi collettivi ò in sciâ Ræ, traduçioin, reçenscioin, prefaçioin e attivitæ d'atro genere.

 Libbri 




















































 Articoli 
 De revista 
















































































































 Atre pubbricaçioin 

















































































 Nòtte 

 Ligammi de feua 





Categorîa:Biografìe
Categorîa:Gente de Liguria
Categorîa:Lengoìsti